Minister van sport wens ‘inspirerende’ Everest-vrou gelukSaray N’kusi Khumalo het Donderdag, 16 Mei 2019 die eerste swart vrou uit Afrika geword om die piek van Mount Everest te bereik. (Foto: Facebook via Summits with a Purpose) Tokozile Xasa, minister van sport, het Donderdag die Johannesburgse sakevrou Saray N’kusi Khumalo gelukgewens met haar prestasie nadat sy Donderdag die piek van Mount Everest bereik het. Khumalo is die eerste swart vrou uit Afrika om dié majestueuse berg suksesvol uit te klim. Xasa het in ŉ verklaring gesê Khumalo se prestasie maak haar opgewonde aangesien dit daarop dui dat vroue tot enigiets in staat is. “As ŉ samelewing moet ons ŉ bevorderlike omgewing bied sodat [vroue] kan slaag,” glo die minister. Dit was Khumalo se vierde poging om die piek van die hoogste berg in die wêreld, ŉ skrikwekkende 8 840 m bo seespieël, te bereik. “Haar kanniedood-houding is inspirerend. Dit maak nie saak hoeveel maal Saray geval het nie, sy het net aanhou opstaan. Dit behoort vir baie van ons as ŉ les te dien dat dit nie saak maak hoeveel keer jy val nie. Dit maak wel saak dat jy weer opstaan en voortbeur,” het Xasa gesê. Maroela Media het vroeër berig Khumalo moes in 2017 per helikopter van die berg af gered word nadat sy tydens ongure weer beseer is. Sy was in 2014 op Everest gedurende ŉ ysstorting en in 2015 weer gedurende ŉ aardbewing. In 2017 kon sy daarin slaag om die suidelike piek te bereik. Khumalo het in 2012 berg Kilimanjaro, in 2014 berg Elbrus in die suide van Rusland en in 2015 berg Aconcagua in Argentinië uitgeklim.